GLOBAL ภารกิจใหม่ใต้ร่ม SCC
สยามโกลบอลเฮ้าส์ มีการแยกการบริหารออกเป็นอิสระ ไม่ใช่บริษัทในเครือซีเมนต์ไทย ช่วยให้ ขยายสาขาได้รวดเร็วขึ้น และขายสินค้าได้สะดวกกว่า
สยามโกลบอลเฮ้าส์ มีการแยกการบริหารออกเป็นอิสระ ไม่ใช่บริษัทในเครือซีเมนต์ไทย ช่วยให้ ขยายสาขาได้รวดเร็วขึ้น และขายสินค้าได้สะดวกกว่า
25 พ.ย. 2564

เป็นที่ทราบกันดีว่าเครือซีเมนต์ไทยหรือปูนใหญ่ ถือหุ้นสำคัญในบริษัทค้าปลีกด้านวัสดุก่อสร้าง สยามโกลบอลเฮ้าส์ (GLOBAL) มานานหลายปี โดยที่มีการแยกการบริหารออกเป็นอิสระ ไม่ใช่บริษัทในเครือ หรือเป็นส่วนหนึ่งของเครือข่ายซีเมนต์ไทย โฮมมาร์ท แต่ความสัมพันธ์ดังกล่าวกลับเป็นผลดีเพราะช่วยให้ GLOBAL ขยายสาขาได้รวดเร็วขึ้น และขายสินค้านอกจากเครือข่ายของซีเมนต์ไทยโฮมมาร์ทได้สะดวกกว่า
ผลประกอบการที่โดดเด่นของ GLOBAL ในช่วง 5 ปีมานี้ มาจากความสัมพันธ์กึ่งอิสระชัดเจนยิ่ง
โดยเฉพาะสาขาที่เติบโตกว่า 70 แห่งทั้งในและต่างประเทศ ด้วยขีดความสามารถที่ทำกำไรเติบโตทั้งปริมาณ (กำไรสุทธิที่จาก 1,608.57 ล้านบาทในปี 2560 มาถึงปัจจุบันในช่วง 9 เดือนแรกของปี 2564 อยู่ที่ 2,597.20 ล้านบาท) และคุณภาพ (อัตรากำไรสุทธิ 10% ล่าสุดที่ดีกว่าในอดีตเมื่อ 4 ปีก่อนที่ต่ำ 5% และบุ๊กแวลูที่ล่าสุด 4 บาท จากในอดีตที่ต่ำกว่า 2 บาทเท่านั้น
ปัจจุบัน GLOBAL มีสาขา 75 แห่ง มียอดขายปีละกว่า 2.5 หมื่นล้านบาท ถือเป็นผู้ค้าปลีกทางด้านวัสดุและอุปกรณ์ก่อสร้างรายใหญ่ที่ไม่ใช่ที่สุดก็ระดับนำของประเทศ รองก็แค่ HMPRO แต่ความสามารถทำกำไรสูงกว่าหลายเท่า และมูลค่าทางบัญชีก็สูงกว่ามาก (เนื่องจากเพิ่มทุนน้อยกว่า)
ล่าสุด GLOBAL กำลังจะเปลี่ยนฐานะใหม่ในระดับต่างประเทศในการที่จะเป็นหัวหอกทะลวงฟันในธุรกิจค้าปลีกแบบโมเดิร์นเทรด ของค่ายปูนใหญ่ในกลยุทธ์การตลาดเชิงลึก โดยผ่านบริษัทร่วมทุนชื่อบริษัท โกลบอลเฮ้าส์ อินเตอร์เนชั่นแนล จำกัด (GBI) ซึ่งเป็นบริษัทร่วมทุนระหว่าง GLOBAL และ บริษัท เอสซีจี ดิสทริบิวชั่น จำกัด (บริษัทย่อยของ SCC) ในสัดส่วน 50:50% โดยเป็นการทดลองในตลาดปราบเซียนที่อินโดนีเซียที่ใหญ่สุดในอาเซียน
GBI ได้เข้าซื้อหุ้นที่ออกใหม่ของบริษัท Caturkarda Depo Bangunan (CKDB) จำนวน 865,653,100 หุ้น คิดเป็น 12.75% ของหุ้นที่ออกและจำหน่ายได้แล้วทั้งหมด ที่ราคา 482 อินโดนีเซียรูเปียห์ต่อหุ้นคิดเป็นเงินลงทุน 418 พันล้านอินโดนีเซียรูเปียห์ หรือประมาณ 981 ล้านบาท
CKDB เป็นผู้นำร้านค้าปลีกสินค้าวัสดุก่อสร้าง วัสดุตกแต่งเครื่องมือ อุปกรณ์ที่ใช้ในงานก่อสร้าง ต่อเติม ตกแต่งบ้านและสวนแบบครบวงจร ในประเทศอินโดนีเซีย ภายใต้แบรนด์ร้านค้า Depo Bangunan การลงทุนของ GBI ในครั้งนี้จะส่งเสริมกลยุทธ์ในการขยายธุรกิจค้าปลีกวัสดุก่อสร้างในภูมิภาคอาเซียน (โดยที่ GBI อาจมีการลงทุนเพิ่ม เมื่อมีความเหมาะสม)
นี้คือการเพิ่มช่องทางและโอกาสเจาะตลาดที่เรียกกว่า Think globally, act locally ที่มีนัยสำคัญยิ่ง
การเจาะตลาดอาเซียนคือการสั่งสมประสบการณ์ที่มีความหมายทั้งในด้านการแสวงหาโอกาส และช่องทางทำกำไรในระยะยาวที่มีพี่เลี้ยงรายสำคัญคือปูนใหญ่ที่มีสินค้ารองรับมากหลาย แต่ความสัมพันธ์แบบกึ่งอิสระที่มีความยืดหยุ่นก็ได้รับการพิสูจน์มาแล้วว่ามีความเหมาะสมกับการสร้างรายได้ที่มีพลวัตสูงกว่าการเป็นบริษัทใต้ร่มธงเต็มรูป
การบุกตลาดต่างประเทศไปในฐานะหัวหอกของการค้าปลีกวัสดุก่อสร้างที่มีรูปแบบยืดหยุ่น จะสามารถให้หลักประกันกับอนาคตของ GLOBAL ในระยะยาวได้ดี แม้ว่าในระยะสั้นอาจจะมีความเสี่ยงอยู่บ้างเช่นในตลาดฟิลิปปินส์ และเวียดนาม
อนาคตของ GLOBAL บนเส้นทางสายใหม่น่าจะช่วยให้ยอดขายเพิ่มขึ้นอย่างมากส่วนความสามารถทำกำไรนั้นคงต้องขึ้นกับภาวะตลาดที่มุ่งไปว่าจะสร้างผลตอบแทนได้ดีเพียงใด อย่างน้อยสุดก็ยังดีกว่าการพึ่งพาตลาดในประเทศที่เริ่มมีการแข่งขันเข้าข่าย “ทะเลสีแดง” มากขึ้นเรื่อย ๆ
ตัวอย่างความสำเร็จของค่ายปูนใหญ่ในรอบ 10 ปีจากการเดินหน้ารุกตลาดอาเซียนจริงจังก็นำร่องให้ประจักษ์แล้ว